
A modernkori rabszolgaság kialakulása. A csicskatartás Magyarországon és a filippínók emberi jogi helyzete hazánkban

A tanulmány fő témája a modernkori rabszolgaság kialakulása, ezen belül pedig a magyarországi csicskatartás intézménye, valamint a hazánkba érkező filippínó vendégmunkások emberi jogi helyzete.
Kutatásom első felében arra kerestem a választ, hogy milyen olyan partikuláris elemei vannak a magyarországi csicskatartásnak, amelyek magyarázzák ezen intézmény létezését a magyar társadalomban. Annak érdekében, hogy a kutatásom eredménye kézzelfoghatóbbá váljon félig strukturált, személyes mélyinterjút készítettem egy magyar hivatásos gondnokkal, akinek a látókörébe kerülhetnek olyan személyek, akiknek az emberi jogai torzulnak, akár a modernkori rabszolgaság egyik típusának teljesen megfelelnek. Az ő segítségével betekintést nyerhettem egy folyamatban lévő nyomozásba. Kutatásom másik vizsgált területe a filippínó vendégmunkások hazai helyzete. A kutatási kérdés: miért és hogyan érkeznek filippínók Európába, különös tekintettel Magyarországra? Szembesülnek-e Magyarországon emberi jogi jogsértésekkel, és ha igen akkor ez kimeríti-e a csicskatartás fogalomkörét? A filippínó helyzet közvetlenebb megértése érdekében írásbeli strukturált interjút készítettem angol nyelven Asuncion Fresnoza-val, aki az ULB tudományos munkatársa és adjunktusa. Az egész kutatás szempontjából fontos terület, hogy mit tehet a társadalom. A társadalom köreiből kerülnek ki az áldozatok, a jogsértő magatartást elkövető bűnözők, valamint azok, akik segítséget nyújthatnak. A tanulmány további fontos módszertani eleme a dokumentum elemzés. A magyar csicskatartás és a filippínók munkavállalásának illusztrálásához különböző esettanulmányok, riportok és egy rövidfilm elemzését végeztem el.
Kutatásom összegzéseként az általam vizsgált két csoportot – a hazánkba érkező filippínó vendégmunkásokat és a csicskákat –hasonlítottam össze a munkavégzéshez szorosan és kiegészítő jelleggel kapcsolódó jellemzők alapján. A modernkori rabszolgasághoz kapcsolódó folyamatok komplexitása miatt a feltett kérdésekre konkrét választ nem kaptam. A dolgozatban vizsgált módszerekkel mérsékelhető a csicskatartás áldozatainak és a kizsákmányolt filippínó vendégmunkásoknak a száma, de nem törölhető el a jelenség. 
 



